በተጠናቀቀው በጀት ዓመት ከማዕድን ዘርፍ ከ593 ሚሊዮን የአሜሪካ ዶላር ገቢ ተገኝቷል
አዲስ አበባ፤ ሐምሌ 13/2005 (ዋኢማ) – በተጠናቀቀው በጀት ዓመት ከማዕድናት ዘርፍ ከ593 ሚሊዮን የአሜሪካ ዶላር ገቢ መገኘቱን የማዕድን ሚኒስቴር አስታወቀ። ሚኒስትሯ ወይዘሮ ስንቅነሽ እጅጉ የ2005 ዓ.ም በጀት አፈፃጸምን አስመልክተው ከሚኒቴሩ ሠራተኞች ጋር ትናንተ ውይይት አካሂደዋል። በውይይት ወቅት ሚኒስትሯ እንገለጹት በተጠናቀቀው በጀት ዓመት የተገኘው ገቢ ካለፈው ዓመት ተመሳሳይ ወቅት ጋር ሲነፃፀር የ61ሚሊዮን የአሜሪካ ዶላር ቅናሽ አሳይቷል። እንደ ሚንስትሯ ገለፃ ገቢው የቀነሰው የወርቅ ዋጋ በዓለም አቀፍ ገበያ ቅናሽ ማሳየቱን ተከትሎ አምራቾች ምርቶቻቸውን ለገበያ ባለማቅረባቸው በምክንያትነት ጠቅሰዋል። ከተገኘው አጠቃላይ ገቢ ውስጥም ከፍተኛውን ድርሻ የያዘው የባህላዊ ወርቅ ማዕድናት ዘርፍ መሆኑን አመልክተዋል። ለብሔራዊ ባንክና ለዓለም ገበያ የሚቀርቡ ማዕድናት ምርትን ከማሳደግ አኳያ ከ12 ሺህ ኪሎ ግራም በላይ ወርቅ፣ ከ81 ቶን በላይ ታንታለም፣ ከ25 ሺህ ኪሎ ግራም በላይ የጌጣጌጥ ማዕድናት እንዲሁም ከ1 ሺህ ቶን በላይ ዕምነ-በረድ ተመርተው ለገበያ መቅረባቸውን ገልጸዋል። ወይዘሮ ስንቅነሽ እንዳሉት ከልዩ ልዩ ማዕድናትና ከነዳጅ 168 ሚሊዮን የአሜሪካ ዶላር ገቢ ማግኘት የተቻለ ሲሆን ሚኒስቴሩ ከሰጠው የጂኦሳይንስ አገልግሎት ደግሞ 15 ሚሊዮን ብር ገደማ ገቢ ተገኝቷል። በማዕድን ፈቃድ የመስጠትና የማስተዳደር ሥራ እንዲሁም የማዕድን ኢንቨስትመንት መጠንን በፍለጋ ምርምር በበጀት ዓመቱ ከ1 ነጥብ 1 ቢሊዮን ብር በላይ ለማሳደግ የተቻለ ሲሆን 6 የማዕድን ፍለጋና ምርምር ፈቃድም ተሰጥቷል። እንደ ኢዘአ ዘገባ ሚኒስቴሩ የአገቱን የውጭ ምንዛሬ ከማሳደግ አንፃር ከፍተኛ ሚና እየተጫወተ እንደሚገኝም ሚንስትሯ ገልጸው ባለፉት ሁለት ዓመታት የተገኘው ገቢ ከእድገትና ትራንስፎርሜሽን ዕቁዱ አንፃር ሲቃኝ የተሻለ መሆኑንም አስረድተዋል።